Keeper-Kari hylles av alle – men sier: – Jeg var bedre i London-OL
– Jeg vet ikke om det er min beste landskamp noen gang. Jeg føler det ikke sånn, sier Kari Aalvik Grimsbø når VG treffer henne ute i intervjusonen den kalde Rio-kvelden etter Norges varmende seier over Montenegro. – Må vi tilbake til London-OL for å finne din beste kamp? – Ja, kvartfinalen i London var kanskje bedre. Å være med på å snu en kamp som jeg var den gang mot Brasil, var spesielt. Jeg følte også at jeg sto en god VM-finale i desember. Les også: Keeper-Kari helten da Norge gikk til kvartfinalen. Når Kari Aalvik Grimsbø - tross fantastisk spill mellom stengene i OL-hallen i Rio fredag kveld - har ekstrem bakkekontakt, handler det om at vi foreløpig ikke har kommet til Norges viktigste kamper. Kvartfinaleplassen er klar med seieren over Montenegro. Keeper-Kari mener det er større å prestere noe når det gjelder mer: – Det er når det er vinn-eller-forsvinn-kamper du virkelig får prøvd deg. – Og du er bedre jo viktigere kampen er? – Jeg har hatt en tendens til det tidligere, så er det bare å håpe at jeg kan fortsette med det. Jeg tenker først og fremst på å utvikle meg fra kamp til kamp. Les også: Her er VG-børsen fra kampen! Typisk for Kari Aalvik Grimsbø er det at hun trekker frem keeperkollega Katrine Lunde når hun skal forklare sin suksess mot Montenegro. – Vi pratet veldig bra sammen både før kampen og underveis. Jeg var godt forberedt, og Katrine foret meg med det hun fanget opp underveis. Mens alle skulle fortelle henne hvor høy redningsprosent hun hadde mot Montenegro, er ikke Grimsø så opptatt av det selv. – Jeg har aldri vært så opptatt av redningsprosent, sier hun. Sett denne? Les alt om OL i Juvas OL-guide Det er derimot Nora Mørk, som hyller medspilleren: – Dette kan ikke ha vært så godt for Montenegro-spillerne, smiler Mørk. – Samtidig har hun et bra forsvar foran seg, der Marit Malm Frafjord står som en bauta, mener Nora Mørk. – Vi har verdens to desidert beste keepere her i Kari og Katrine, sier Heidi Løke på vei ut fra arenaen. – I forrige kamp sto Katrine fantastisk, denne gang var det Kari. Les også: Kristiansen og Grimsbø slo tilbake. Nevnte Marit Malm Frafjord sier det sånn: – Jeg følte at vi var på et for lavt gir i forsvar, så da er det deilig å ha Kari bak der som plukker ballene. Montenegros landslagstrener Dragan Adzic var heller ikke i tvil: – Norges keeper var best på banen. Med 3-åringen Sindre på hjemmebane har Kari Aalvik Grimsbø erfaring med å være langt borte fra familien. Hun får ikke besøk av dem her i Rio de Janeiro. – Så det blir skype og facetime, sier hun med litt vemod i stemmen.
Mens både medspillere og motstandere hyller Kari Aalvik Grimsbø (31), mener trønderen at hun har gjort bedre kamper for landslaget.